정조 20년 · 목
該曹啓言南部童蒙房仁大原情以爲渠文連得弟春大爲人婢夫居生於中部洞渠父居生於南門內相距稍遠未能種種接面其年十二月十五日曉渠叔母及姑母來言曰春大今十四日夕被打於妻上典朴昭完當夜致命云故渠父不勝驚痛未及往見屍身直往法司發告及其檢驗以傷處無有竟被嚴刑後赴配屢經赦典未蒙恩典伏乞特蒙天恩云矣仁大依先朝受敎放送所供請上裁敎以議處又啓言連得以誣告殺獄之罪照律徒配旋又移錄於不限年則到今其子肆然鳴金敢請宥釋萬萬無嚴所當勘治而事係爲父請姑參酌原情勿施允之又啓言抱川良人鄭再燁原情以爲渠父與同里金彭位爲異姓六寸而渠父與彭位有相爭之擧至自里中杖責彭位同縣外北面尹咸洋家如干家藏爲偸兒見失則彭位爲逞憤之計慫慂尹哥嗾其六寸妻娚本縣將校申致彬勒稱渠以盜賊不意六七人突入結縛渠父子私自鞭扑終無端緖無聊私放渠父不勝哀冤結項捨命於先壠之側彭位之陷害致彬之誤捉咸洋之聽諛皆輸款於訊覈之下而俱不過一二次刑放而止以檢驗時所見言之渠父肩胛上鞭痕狼藉之狀昭不可掩則渠父致命安知不由於被打乎乞降明命依法償命云再燁依先朝受敎爲先放送所供請上裁敎以議處又啓言再燁父致命旣云結項則成獄一款雖無可論彭位等之誣以賊名縛打威脅果如所供則亦不可尋常勘處略施刑治有何委折而一邊呼籲亦難準信請令道臣詳査啓聞後稟處允之又啓言西部童蒙李源基原情以爲別營倉役人非比他貢之轉相賣買者肅廟朝先王朝受敎丁寧以倉底百步內居民通同立役之意辭旨勤懇故倉底之民分作東西牌兩牌各有一二牌多年無弊遵行東邊一牌人申協李章福等本以奸細之徒敢生榷利之計二牌人等無端執頉次次除去不過五六年間二牌人無一人立役者渠等二十四人獨專其利故渠父寅郁不勝其憤多年相訟至辛亥春各樣都賈革罷後呈于廟堂兩度得決幸復舊業而雇價四百五十兩四分一牌人等偸食不給故呈于秋曹七十兩先爲徵捧則渠等始乃哀乞曰若私和退去零錢卽爲還報云故渠父依願而退伊後以二百二十兩計給故渠父成給捧錢手記則奸惡之徒以此作爲買得文記僞出立旨故渠父摘發奸狀呈于捕廳推出僞券卽爲爻周而其時文案尙在渠處協等昨年號訴於戶曹則郞位稟目內有一牌人買得之說故堂上以準價還退通同立役之意爲題渠父艱辛鳩聚準價還退而所謂買得云者本是誣訴之說而旣有堂上之題故給價還推而辛亥相訟時得捷文案秋曹欲爲紙筒上故渠父限死不納一牌人等以近千賄物嗾囑色吏劉景淳構成罪目以官文書盜出樣定配於洪原縣渠祖母年近八十晝夜號泣伏乞申協等白地强奪劉景淳受賂枉法之罪各別嚴處渠父無罪遠配之冤亦爲洞察特賜放還云矣源基依先朝受敎放送所供請上裁敎以議處又啓言李源基父以此事相訟於本曹及京兆以非理定配者至於再次而到配未幾指使其子變幻事實敢爲請宥不可勿施而止其猥越之罪請考律勘處允之又啓言金浦童蒙李成玉原情以爲同里居盧就同山役時一洞齊會助役而雇工長乭頭著揮項與蓑笠其兄一乭則無一所著渠父庚煥勸諭長乭脫其蓑笠移給一乭則長乭多發辱說矣伊日夜長乭乘醉持劍而咆哮作拏之際一乭來到叱責捽曳而去矣長乭緣何病祟當夜致死勒稱被打於渠父誣訴官家五載牢囚伏乞特爲分揀云李成玉依先朝受敎爲先放送所供請上裁敎以議處又啓言此獄旣未錄啓本事有難遙度請令道臣詳査啓聞後稟處允之又啓言北部李召史原情以爲其夫幼學羅應素甲寅年以私掘之罪嚴刑遠配于甲山私掘顚末則所居甑山里家後先塋十餘代世葬而中宗大王後宮羅淑儀禮葬之所淑儀卽媤七代祖輔德明允妹也素無所擧子女故朝家特命渠家守護塋域中年零替流離他鄕京居幼學閔景淹勒葬其祖於淑儀墓四十步內屢度起訟猶未見掘數次上言終未登徹再昨年又有繼葬之擧故媤四寸幼學應旻不勝痛迫與諸族五人私掘閔冢矣五人各施重刑三次其中四人照律受贖其夫則嚴刑遠配媤父今年七十九歲只有一子相離以是添疾乞令放送使父子相見云李召史依先朝受敎爲先放送所供請上裁敎以議處又啓言羅應素私掘人冢至於露棺流配之律目是法典況有限十年勿放之受敎定式則今不可遽議疏釋請置之允之又啓言和順童蒙徐甲龍原情以爲渠父昌命性本謹拙居常守分同里李召史以賣酒賤女激怒於渠父之過失忽生嫁禍之計以爲渠父自言潛奸河汗貴妻云汗貴夫妻聞此言作拏於李召史家則李女之女壻李惡只大醉歸家見此鬧端謂以請來渠父而解紛來到渠家渠父避坐家後岸上麻田中李惡只窮搜尋見要爲請去執手曳下而渠父終始牢拒蓋麻田卽山底危岸也渠父坐岸根李惡只側坐岸端彼挽此拒之際炎節汗出兩手俱滑墜於背後岸下竟至致死伊時李召史及河汗貴夫妻亦爲隨來目覩始末李女初指以河汗貴爲元犯更謂渠父推擠白地誣告終至成獄之境昨年正月至有更査之命李女漸變前招又於七月再査之時李女以初不見推擠實狀箇箇自服渠父累年繫獄連受嚴刑乞考文案特貸渠父云矣甲龍依先朝受敎放送所供請上裁敎以議處又啓言徐昌命推擠李惡只卽地致死之狀再度行査更無疑端敢以死中求生之計指使其子飾辭呼籲尤極痛駭原情請勿施允之又啓言海州方東伊原情以爲海州延坪島漁場事已入於日月照燭之中而惟彼網漢俱是營邑校隸之類締結奸吏朴守儉成出官節目入送島中而一篇精神無非曲護邑漢之地島民受弊專在漁基之見奪而漁基依舊付之邑漢其他條件外面雖似捄弊而病根不除則島民捄弊之本意果安在哉以此之故邑漢等挾勢揚揚恣行不法依前入島奪業貽害殘民其所含毒作弊之端有倍前日且官節目中官屬入島之弊雖曰禁戢將差相續推捉島民或結縛驅曳或嚴杖捉囚殆無虛日故數年內獄人情多至七百金昨春鄕所之入島摘奸時島民老少縛以紅索鞭扑狼藉愚氓戰慄賄賂供給又至百餘金島戶轉益殘敗塡壑之患迫在朝夕島中民人等又以目下悶急之狀欲爲一番陳暴昨年九月扶携上來邑漢又復訐訴本官多發將差於京鄕窮搜推捉渠父光明謂之狀頭嚴刑三次配於蔚珎大抵漁基在營邑實無利害之端而只緣奸吏欺誣之說曲護邑漢使島民不敢訴冤故男女齊訴牧官牧官以弊復如前島民失業渙散之由枚報太僕至有京司之飭關而守儉又爲欺瞞乃以邑漢二十餘名別居堂島更無弊端之意防報又自備局捉出邑漢嚴刑懲礪後石魚進上使島民依前擧行事嚴關知委而不爲施行備局之封進軍成册及漁基推給節目亦不過紙上空言道臣狀啓中吏基名色旣云革罷亦無推給之事伏乞特命放還渠父而進上漁基一竝還給於島民以爲復業進上之地奸吏及網漢頭目等照律嚴處云矣東伊依先朝受敎放送所供請上裁敎以議處又啓言方光明旣自本道因其罪犯照律定配則不可以其子之呼籲遽然放釋原情勿施本事則邑吏之作奸島民之難支果如所供則前後嚴飭之下其所爲弊又復如前者極爲可駭而渠之所告亦難準信請令道臣更爲査實決處後啓聞敎以本事之如許不問可知朝令之下不能禁戢反有逞憤之弊者豈不萬萬痛惡以兩便之意姑不劃給島民若使爲道臣判官者隨處操切則弊豈若前從當發遣繡衣或備邊郞考察而其間委折爲先首實狀聞之意分付又啓言利川良人張宗貴原情以爲渠於二十年前買得之山地在於本府栢土里面而入葬渠之弟嫂則土班朴賛明謂以逼近於渠山誣呈本官以相距五十餘步坐立俱不見退訟又其後繼葬渠弟及渠妻則賛明復踵前習誣呈本官連爲落訟昨年春渠遭母喪方欲過葬賛明適得形勢更訴本官斬破前葬三冢出棺棄路伏乞明査決給云張宗貴依先朝受敎放送所供請上裁敎以議處又啓請令漢城府稟處允之又啓言猥濫擊錚人等原情竝爲後錄而取考各其原情則北部童蒙李大壽被人奪宗事也其所呼籲極涉猥越而奪宗一款果如渠言則事係倫常不可勿施請令禮曹査實稟處廣州生員李義秉爲其父最中伸冤事也其父所坐關係甚重向來徒流案爻周之命已是寬貸之典而不思縮伏之道又以伸雪等說張皇呼籲者有關隄防極涉無嚴不可勿施而止考律重勘龍仁幼學李克昌爲其父成普伸冤事也其父負犯關係逆獄丹書昭載罪名至重而今於年久之後敢生伸辨之意乃以初不干預等說肆然煩籲逆獄餘孼之如是跳踉萬萬痛惋其在嚴隄防杜後弊之道不可尋常處之原情勿施考律嚴處交河幼學李彥海爲其父陽五拔薦事也其父之見拔於宣薦旣有所由且凡薦規出自廳議則設有稱冤之端初非上聞之事而張皇爲說有此呼籲者極涉猥越原情勿施中部閑良金龍壽田畓見奪事也雖以爰辭見之不過微事敢以非四件之事有此煩聽之擧民習極爲放恣原情勿施考律勘處端川閑良吳處權等驛奴見侵事也渠以遐土之民敢生免役之計肆然鳴金極涉猥越而果如所訴則亦係民隱令本道詳査決給何如後錄北部童蒙李大壽原情以爲延祐宮靖嬪私親贈贊成後哲卽渠高祖父渠父身死後渠年未成童連遭喪故家事蕩敗無以供祭需葺祠宇故壬子九月陵幸時渠母以此上言傳旨內有土出稅條中令內需司量宜劃給而待其奉祀孫祿仕還收事分付而奉祀孫成長後先令軍門付料隸射仍卽收用事一體分付兵曹其時文蹟具在兵曹而李英爲名人再昨年正月幸行時稱以延祐宮私親奉祀誣罔天聽得付一內禁軍世間寧有以有嗣屬之家謂之無後而自稱繼後奉祀者乎伏乞更加處分以正倫紀廣州生員李義秉原情以爲渠則徒流案爻周罪人李最中之子也當初渠父所坐罪目卽與其姪義翊釀出澤徵而義翊之終始全保莫非聖恩闔門攢手感祝之不暇有何毫末怨懟之端釀出賊疏之理渠父之待罪江原監司也澤徵居在營底故遂與顏熟且渠入京則其食主人在於渠家洞內故果時時來見而渠父素不喜與鄕人之廣交游者相押而時帶臺職者尤不令往來相通矣壬寅二月渠忽上京來訪之時語次自言有復入臺地之慮云故渠父曰然則如前勿來可也及其去也渠父謂渠曰彼忽上來預知其入臺則必有所以甚可怕也云矣渠果爲臺職至於加資爲工曹參議之後又來誇矜曰聞物議則諫長東伯亦當爲次第事渠父曰凡人升沈自有定分過分則災生君以正言一朝三遷遽陞下大夫之列分已足矣以玉圈紅帶錦衣還鄕豈不好耶云則澤徵亦泛然稱好而去渠父顧謂渠曰汝觀其容貌辭氣乎希望匪分終非吉人吾雖强與之酬酢心甚不便云云及其投疏後第三日忽抵書於渠父有曰孤負執手相托之誡作此妄擧台必愕然驚歎云而渠父平日規模埋沒雖至親切友未嘗有執手慇懃之習擧世之所共知亦以此或致情外驕傲之謗豈肯與如渠者流有接手之事哉設如渠言眞有執手相托之事其所相托若是凶言則孤負二字將何歸屬耶此書入於搜探文書中卽此一書亦可爲不爲干涉之明證澤徵之語及莫重之時渠父之聽若不聞不答一言不思所以辨斥者只是過於謹愼初不欲語到朝廷間事之致而帳殿親問之際不待問目先自發告者亦可見不欺君上之一端渠父立朝三十年本未長短庶或爲聖鑑之所俯燭九年謝事七旬垂死之日有何營求參涉於凶賊之所爲哉揆以常情萬不近理而始以曖昧之惡名仍成不暝之冤鬼葬禭用庶人之禮祠板闕官銜之題一生向國之誠無以自暴於九泉之下豈不至冤極痛也哉伏乞俯垂矜察俾雪渠父徹天之冤龍仁幼學李克昌原情以爲渠父成普庚寅年罪人崔益男疏獄死於桁楊之下渠父卽一窮寒之儒而平生交遊之際別無彼此之分矣偶與益男科場間識面而知舊家逢迎積有年所浸浸相親至於其家之出入者亦多日月益男登科之後卽有殷山之除特憐渠父之至窮而又以有七十病母之故餽之百金之多渠父於此實多感激益男遞歸之後頻頻往見時日爲常而渠父則無識窮儒益男則三司出入者也逢場酬酢寒暄之外飢餓之節而已顏面甚熟往來雖數至於益男文字雖尋常吟咏之作渠父旣無識見於文字之上故益男常日初無出見於渠父之事渠父平生亦無求見於益男之處伏況益男之疏係是莫重文字也益男當日亦不與平生親知之名官朝士曾無一處相議之狀伊時之獄案昭昭自可推知則不欲與名官相議之疏其豈與無識窮儒而相議乎卽此一段渠父之無所干係於益男疏事不言可知旣無干係於疏事而只緣家運之孔慘渠父之名出於人招至入鞫庭渠父前後所對之供不過渠今日之言而終未至玉石之分遽致桁楊之殞初因稠中之面目因有尋常之過從旋以百金之餽竟爲亡身之蹊渠父至可憐極可哀之狀當日按鞫諸臣之所共知而至今尋常聽聞之所共冤伏乞特命該府昭雪丹書交河幼學李彥海原情以爲渠父及第陽五卽我成廟王子第八男益陽君懷六代孫洛陽君碩胤曾孫丙申春內試射以都監勸武軍官矢數居首仍承直赴之命而間遭巨創始於庚子式應榜癸卯冬例入於宣薦矣丁未該廳以爲渠父卽交河風憲子卽爲拔薦蓋其風憲之目不無苗脈渠祖學生貫一居在交河而與京居金東淵曾有嫌怨矣適當東淵之爲交河郡守乘時逞憾以渠祖名差出風憲帖以爲一時困辱之端居鄕班族若或見忤於官家則此等劫辱世或有之而適足爲公議之稱冤不足爲地閥之瑕疵渠父以崇品宗班之孫不用其祖之顯職而乃言風憲橫辱之擧還拔宣薦者實出於吹毛覓疵之風而無地可暴尙未復薦伏乞亟命該廳使卽復薦中部閑良金龍壽原情以爲丁丑年故判書南泰耆掘浦於牙山二西面之地己丑二月渠父以南判書親筆手決納價八十兩買得後入錢千餘金築堰作畓種麥收稅亦已多年矣前參議吳載紹方任谷山時忽然招致渠父懇請賣買而價本則下去谷山當備給云故渠父終不許賣癸卯年吳參議稱以自家折受之地白地橫奪丁未年南判書家與兵判書家及判書鄭好仁家起訟於新昌新昌官以南家至親引嫌不當故移定査官於牙山牙山官再三摘奸以其堰處本是萬頃滄波船隻往來者而初不近似於折受之地故招問故老證其虛實成出圖形招示三家奴子則皆云南家之物明的無疑云而吳家初以賜牌之地稱托矣奴子言內稱以給價買得於鄭家云云故有此三家相訟之境及其對辨之時其所謂賜牌之地買得鄭家之說自歸誣罔而吳家强奪之狀昭不可掩故仍受三家奴侤音決給南家昨年三月吳家送人於南家謂之相議善處云而終年推諉尙無皁白渠以殘微之勢萬無捷訟推畓之道伏乞特賜處分俾得推出千餘金作畓之財端川閑良吳處權朴寅純等原情以爲渠之先世以居山道站奴仰役矣幸伏蒙先大王如天雨露之澤無論公私賤自辛亥正月初一日子時以後所生男女從母役許良事頒下事目邇來六十六年之間八域之內從良而文武科甲許通仕路者多矣去壬子爲始本站戶首金可賣金九允趙己進等瞞告察訪稱以辛亥事目勿施從良者還爲驛役事多般橫侵遐土愚氓怯於還賤有財者納賂而姑息無物者受杖而不耐或縊項或赴水營門京司雖有關飭禁斷而終不擧行渠之父母以此至欲自處伏乞違越事目恐喝索賂各漢等亟令道臣嚴刑遠配以懲奸弊特許從良允之敎以李大壽事令兵判嚴査草記事分付李義秉事伊時早知其書之爲證則豈有其時其擧乎書之有無姑且捨是渠家遭罹大抵疑晦故所以有流案爻周之命者渠處分付題銜祠版李彥海事果如渠供宜乎鳴冤而卿曹跋語中見拔旣有所由云者未知何由詳査草記吳處權等事先朝辛亥頒降事目之違越果如所訴其爲驚駭不可但以尋常壓良論當該郵官之罪可勝言喩藉令出於免役之計而有此鳴錚其罪査出也非時急爲先以辛亥受敎違越與否星火行査狀聞之意分付該道又啓言因交河幼學李彥海擊錚原情詳査草記事命下矣李彥海原情以爲渠父陽五癸卯入於宣薦丁未冬謂以風憲之子還爲拔薦而風憲差帖出於本官之逞憾果不無苗脈云故臣曹跋辭中旣有所由云者蓋指此事而及承詳査之命更爲招來査問則丁未十二月廳議以爲李陽五有庶名不可仍置於宣薦還爲拔薦云矣敎以到今査問之擧反爲渠難明之鐵限大抵宗班後裔設有監令皆無所拘如或奉祀尤豈有礙乎此意分付該廳○兵曹啓言北部童蒙李大壽事令兵判嚴査草記事命下矣招致李英奪宗委折一一詳覈則李英以爲渠卽延祐宮祖父贈判書瑄奉祀孫李大壽卽延祐宮父贈贊成後哲奉祀孫故府使李長玉子也自長玉良玉從兄弟俱沒之後幼穉一箇大壽外李姓者只有渠一人故年前以奉祀無人果爲天聽特蒙天恩得付禁旅使祖先香火幸不至於闕祀而已初無奪宗之意而目今大壽家因特敎令內需司劃給免稅條待其年長付料軍門則大壽之本家奉祀明白無疑大抵人家奪宗之規祠版與奴婢田宅盡爲移屬成出禮曹文蹟然後始可爲奪宗而渠則本無如此之事奪宗之說未知指何云矣蓋李英奉祀卽是贈判書李大壽奉祀乃是贈贊成則大壽之爲本家宗孫明的無疑其所主祀各自不同而李英之當初上言中以長玉無子之故渠自繼後奉祀等說未免欺瞞自歸希望論其罪狀不可仍置請嚴治懲礪敎以李大壽成人之前李英之自現於祀孫訪問之時者李英別無可罪之端勿施李大壽待年長除取才直付一內以爲收用之地○漢城府啓言因利川良人張宗貴擊錚原情令漢城府稟處事命下矣今此山訟之當禁與不當禁雖難遙度而前葬三冢之私自掘破至於露棺云者極爲驚駭請令本道各別査實依律嚴處從公決給允之